L 119/104
HR
Službeni list Europske unije
5.5.2023.
(7)
Određeni proizvodi se ne upotrebljavaju kao hrana i na njih se u pogledu pojedinih kontaminanata primjenjuju manje stroge najveće dopuštene količine ili se ne primjenjuju najveće dopuštene količine.
Kako bi se omogućila djelotvorna primjena najvećih dopuštenih količina kontaminanata u toj hrani, primjereno je za tu hranu utvrditi odgovarajuće odredbe o označivanju.
(8)
Određene vrste riba podrijetlom iz baltičke regije mogu sadržavati visoke razine dioksina, polikloriranih bifenila sličnih dioksinima („DL-PCB-i”) i polikloriranih bifenila koji nisu slični dioksinima („NDL-PCB-i”).
Znatan udio tih ribljih vrsta iz baltičke regije ne udovoljava najvećim dopuštenim količinama, te bi u slučaju primjene najvećih dopuštenih količina bile isključene iz prehrane.
Međutim, isključivanje ribe iz prehrane moglo bi negativno utjecati na zdravlje stanovništva baltičke regije.
(9)
Latvija, Finska i Švedska uspostavile su sustave za informiranje krajnjih potrošača o prehrambenim preporukama za identificirane ranjive skupine stanovništva u pogledu ograničenja konzumacije ribe iz baltičke regije radi izbjegavanja rizika za zdravlje.
Stoga je primjereno zadržati odstupanje za Latviju, Finsku i Švedsku kojim se tim državama odobrava da bez vremenskog ograničenja na svoje tržište stavljaju određene vrste ribe podrijetlom iz baltičke regije namijenjene krajnjem potrošaču u kojima je razina dioksina i/ili DL-PCB-a i/ili NDL-PCB-a veća od razina utvrđenih u ovoj Uredbi.
Kako bi Komisija mogla pratiti situaciju, Latvija, Finska i Švedska trebale bi je i dalje jednom godišnje obavješćivati o mjerama koje su poduzele kako bi krajnje potrošače djelotvorno informirale o prehrambenim preporukama i osigurale da se riba i od nje dobiveni proizvodi koji nisu u skladu s najvećim dopuštenim količinama ne stavljaju na tržište u drugim državama članicama te o djelotvornosti tih mjera.
(10)
Unatoč primjeni dobrih praksi dimljenja u mjeri u kojoj je to moguće, trenutačne najveće dopuštene količine za policikličke aromatske ugljikovodike („PAH-ovi”) u nekoliko država članica nije moguće postići za određene vrste tradicionalno dimljenog mesa i tradicionalno dimljenih mesnih proizvoda te tradicionalno dimljene ribe i tradicionalno dimljenih proizvoda ribarstva kod kojih se prakse dimljenja ne mogu promijeniti, a da se bitno ne promjene organoleptička svojstva hrane.
Zbog toga bi u slučaju primjene najvećih dopuštenih količina takvi tradicionalno dimljeni proizvodi nestali s tržišta, što bi dovelo do zatvaranja mnogih malih i srednjih poduzeća.
Riječ je o određenim vrstama tradicionalno dimljenog mesa i tradicionalno dimljenih mesnih proizvoda u Irskoj, Španjolskoj, Hrvatskoj, Cipru, Latviji, Poljskoj, Portugalu, Slovačkoj, Finskoj i Švedskoj te određenim vrstama tradicionalno dimljene ribe i tradicionalno dimljenih proizvoda ribarstva u Latviji, Finskoj i Švedskoj.
Stoga bi samo u tim državama članicama trebalo zadržati odstupanje za lokalnu proizvodnju i potrošnju bez vremenskog ograničenja za određene vrste tradicionalno dimljenog mesa i tradicionalno dimljenih mesnih proizvoda te tradicionalno dimljene ribe i tradicionalno dimljenih proizvoda ribarstva.
(11)
Države članice trebale bi prikupljati podatke iz službenih kontrola i praćenja kontaminanata te izvješćivati o njima u skladu s planovima kontrole i posebnim zahtjevima za službene kontrole kontaminanata utvrđenima u Delegiranoj uredbi Komisije (EU) 2022/931 (3) i Provedbenoj uredbi Komisije (EU) 2022/932 (4).
Za određene kontaminante za koje je potrebno više podataka o pojavi, preporučuje se da države članice, subjekti u poslovanju s hranom i druge zainteresirane strane prate podatke o pojavi i o njima izvješćuju te da izvješćuju o napretku u primjeni preventivnih mjera kako bi Komisija mogla procijeniti potrebu za izmjenom postojećih ili donošenjem dodatnih mjera.
Iz istog je razloga primjereno da države članice Komisiji dostavljaju i informacije koje prikupe o drugim kontaminantima.
(3) Delegirana uredba Komisije (EU) 2022/931 оd 23. ožujka 2022.
o dopuni Uredbe (EU) 2017/625 Europskog parlamenta i Vijeća utvrđivanjem pravila o provedbi službenih kontrola kontaminanata u hrani (SL L 162, 17.6.2022., str. 7.).
(4) Provedbena uredba Komisije (EU) 2022/932 оd 9. lipnja 2022.
o ujednačenom praktičnom uređenju za provedbu službenih kontrola kontaminanata u hrani, o posebnom dodatnom sadržaju višegodišnjih nacionalnih planova kontrola i o posebnom dodatnom uređenju za njihovu izradu (SL L 162, 17.6.2022., str. 13.).